[{"text_idx": "#000002", "text": "Aste gogorrak izan zituzten Santa Marina Ospitalean, baina krisiaren latzena pasatu dela uste du Pedro Garcia Pen\u0303ak, Larrialdi Zerbitzuetako buruak. Urrian birusa berriro agertzen bada, azpiegiturak eta protokoloak askoz hobeto prestatuta daudela adierazi du."}, {"text_idx": "#000004", "text": "Zelan identifika zenitzakeen COVID-19arekin gaixotuta zeudenak?\nPauten bidez egiten genuen. Ezaugarri kliniko jakin batzuekin zetozen pazienteak, eta arnasketa-infekzio bat zeukan edonori egin behar zitzaion hautemate aktibo bat COVID-19a ez zeukala bermatzeko. Izan ere, orain, paziente guztiei egin behar zaie PCR-proba ospitaleratu baino lehen. Bermatu behar dugu ospitaleetan ondo bereizita egotea COVID-19a dutenak eta gainerako gaixoak. Zona \u00abgarbietan\u00bb negatibo eman dutenak bakarrik egotea, eta infekzio-zantzuak dituzten pazienteak \u2013PCR positiboekin zein zalantzazkoekin\u2013 beste sektore batzuetan ospitaleratzea. Horrela lor daiteke berragertzeak ez gurutzatzea, baina, betiere, detekzio-lan aktiboa egin behar da."}, {"text_idx": "#000006", "text": "Baliabide nahiko izan dituzue krisiari aurre egiteko?\nBai. Santa Marina Ospitaleko larrialdi zerbitzuetan ez dugu arazorik izan norbera babesteko ekipamenduekin. Momentu batzuetan giza baliabideak bai izan dira urriak, baina baliabide materialak ez."}, {"text_idx": "#000007", "text": "Esango zenuke normaltasunera itzultzen ari zaretela?\nEz, ez. Oraindik jendea dugu COVID-19arekin gaixo. Gainera, laugarren solairua \u00absolairu monografikoa\u00bb da, bakarrik COVID-19a dutenentzat. Guk hor ospitaleratzen ditugu positibo ematen dutenak. Adibidez, PCRan negatibo eman arren, arnasketa arazoen sintomatologia duten pazienteak bakartuta ospitaleratu behar ditugu 48 ordu baino gutxiago pasatu badira, denbora horrek ez baitu bermatzen oraindik ez dutenik. Paziente horiek oraindik \u00absusmagarriak\u00bb dira guretzat, eta PCR-proba errepikatu behar zaie 48 ordutan. Orduan, gure laugarren solairu horrek balio digu COVID-19an positibo eman dutenentzat eta \u00absusmagarri\u00bb horientzat ere bai.\nEsan diezazuket orain ikusten ari garela \u00absusmagarri\u00bb gehienak negatibo ematen ari direla proban. Oso positibo gutxi ikusten ari gara, eta dauzkagun gutxiei alta ematear gaude. Hala ere, susmoa daukagun guztietan bakartzen ditugu, eta PCRa egiten diegu. Hobe da kontuz ibiltzea eta zuhur jokatzea. Gainera, zazpi egunean behin PCRa egiten diegu ospitaleratuta dauden pazienteei, sartzean egin zitzaienaz gain. Horrela, \u00abgarbi\u00bb dauden pazienteen artean arazorik ez dagoela berma dezakegu."}, {"text_idx": "#000008", "text": "Normaltasunera ez gara itzuli. Neurri batzuk baditugu, bai. Musukoa jarri behar da ospitale barruan, eta bisitarien kopurua murriztu dugu, paziente bakoitzak lagun bakarra izan dezan; orduan, oraindik ez gaude normaltasunean."}]